Til: Årsmøtet til JF-P

Fra: Seksjonsstyret

Dato: 7. september 2018

**Sak 5 d: Etablering av spesialistutdanning under Juristforbundet**

Spesialisering i juristprofesjonen kan ses fra flere perspektiver. Tradisjonelt har profesjonen antatt at den brede generalistutdanningen som tilbys ved de tre juridiske fakultetene gir tilfredsstillende teoretisk bakgrunn for senere faglig utvikling – enten i generalistsporet eller i en smalere og mer spesialisert retning.

Denne faglige utviklingen har i all hovedsak vært bestemt av den enkeltes karrierevalg og har hatt utspring i den enkeltes arbeidspraksis, hovedsakelig som «learning by doing», men også med ulike typer veiledningsordninger, og unntaksvis også med formalisert etterutdanning i form av kurs. Dette er snakk om kortere kurs.

Det har aldri eksistert en *formell sertifiserings- eller dokumentasjonsordning* for slik videre faglig utvikling, utover advokatbevilgningen og «foretrede for Høyesterett», som begge er en *rolle*spesialisering uavhengig av fagfelt.

Andre profesjoner har egne slike spesialistutdanninger som gir formell sertifiserings- eller dokumentasjonsordning for slik videre faglig utvikling. Den norske legeforening og Norsk psykologforening er to eksempler på profesjonsforeninger (leger og psykologer) som har en egen spesialistutdanning.

For den enkelte utøver, og for det publikum som skal benytte seg av tjenestene, kan det være legitime behov for en troverdig identifisering også av faglige spesialiteter. Økende faglig spesialisering de facto og komplekst regelverk på flere rettsfelter, kan tale for å utvikle spesialistutdanninger.

Juristforbundet bør arbeide for å opprette en lignende spesialistordning som Den norske legeforening og Norsk psykologforening allerede har. Videre arbeid med og drøfting av en slik spesialistordning bør være kunnskapsbasert. Juristforbundet - Privat ved seksjonsstyret har innhentet en betenkning som drøfter temaet og skisserer mulige innretninger for en spesialistutdanning. Betenkningen er utarbeidet av professor dr. juris Asbjørn Strandbakken og seniorrådgiver Johanne Spjelkavik ved UiB.

En slik sak er viktig og krever forankring og bearbeiding. Seksjon Privat at foreslår at Hovedstyret får i oppdrag i å forberede og tilrettelegge for en slik spesialistordning med oppstart i 2021 etter endelig behandling på Landsmøtet i november 2020.

**Forslag til vedtak**

Seksjon Privat ber Hovedstyret å forberede og tilrettelegge for en slik spesialistordning med oppstart i 2021 etter endelig behandling på Landsmøtet i november 2020.

Denne saken fremlegges på kommende Landsmøte.

Vedlegg: Betenkning